L-UE dalwaqt ser ikollha fis-seħħ qafas ġenerali biex tiżgura l-konsistenza fl-inklużjoni ta' miżuri ta' salvagwardja fi ftehimiet ta' kummerċ ħieles. Il-Kunsill illum adotta regolament li jissimplifika l-inklużjoni ta' miżuri ta' salvagwardja fil-ftehimiet kummerċjali sabiex jiġu applikati b'mod effettiv u konsistenti fis-setturi kollha Il-miżuri ta' salvagwardja bilaterali marbuta ma' ftehimiet kummerċjali (li jippermettu t-tneħħija temporanja ta' preferenzi tariffarji) huma maħsuba biex jipproteġu industrija domestika minn żieda fl-importazzjonijiet ta' kwalunkwe prodott li tkun qed tikkawża, jew hemm riskju li tikkawża, dannu serju lil dik l-industrija. L-UE tikkonkludi regolarment ftehimiet kummerċjali ma' pajjiżi terzi, li fil-parti l-kbira tagħhom jinkludu klawżoli ta' salvagwardja bilaterali jew mekkaniżmi oħrajn għat-tneħħija temporanja ta' preferenzi tariffarji jew trattament preferenzjali. S'issa, il-mekkaniżmu ta' salvagwardja bilaterali ġie propost flimkien ma' kull ftehim kummerċjali. F'dan l-istadju, ir-regolament ikopri l- implimentazzjoni tal-ftehimiet ta' kummerċ ħieles bejn l-UE u l-Ġappun, bejn l-UE u Singapore u bejn l-UE u l-Vjetnam . Jistgħu jiżdiedu ftehimiet kummerċjali oħrajn fil-kamp ta' applikazzjoni tar-regolament permezz ta' atti delegati. Il-passi li jmiss Dan ir-regolament għandu jiġi ffirmat fit-13 ta' Frar fi Strasburgu. Imbagħad ser jiġi ppubblikat fil-Ġurnal Uffiċjali u jidħol fis-seħħ 20 jum wara. Regolament orizzontali dwar il-miżuri ta' salvagwardja: test adottat mill-Kunsill Ara l-paġna tal-laqgħa